Omnibus presentes litteras inspecturis officialis curie archidiaconi Senonensis in Domino salutem. Noverint universi quod Guillelmus prepositus Trianguli et Acelina uxor ejus coram nobis constituti dederunt in perpetuam elemosinam ecclesie Vallis lucentis pro remedio animarum suarum et defuncti Garini Forrel quondam mariti ejusdem Aceline et antecessorum suorum duodecim denarios Pruvinenses annui census solvendos in festo beati Remigii super terragium quod ipse possident apud Fontenetum en Bauseri ex parte dicte Aceline. Dederunt etiam eidem ecclesie dimidium modium avene percipiendum singulis annis in festo beati Remigii in eodem terragio post decessum dicte Aceline. Ita etiam quod quicumque residuum dicti terragii post decessum dicte Aceline possiderit reddet annuatim dicte ecclesie dicto termino dictos duodecim denarios censuales. In cujus rei memoriam et testimonium, ad petitionem partium, sigillo curie archidiaconi Senonensis sine prejudicio alterius, presentes litteras fecimus roborari. Actum anno Domini M° ducentesimo vicesimo secundo mense novembri.